‘คปภ.’คุมเข้มโบรกเกอร์
ออกกฎเหล็กให้วางเงินสดก่อน
23 ม.ค. 2556

ออกกฎเหล็กให้วางเงินสดก่อน
คปภ.ยกร่างกฎหมายใหม่ คุมคนกลางประกันภัย ให้นำหลักทรัพย์มาวางก่อนทำธุรกิจ คุ้มครองผู้บริโภค
น.ส.อายุศรี คำบรรลือ ผู้อำนวยการฝ่ายกฎหมายและความมั่นคงทางการเงิน สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ คปภ.อยู่ระหว่างรับฟังความคิดเห็นเรื่องแนวทางการกำกับดูแลคนกลางประกันภัย ตามกฎหมายแม่บทฉบับใหม่ ซึ่งมีหลักการใหม่เพิ่มเข้ามา คือ ให้บริษัทนายหน้าประกันภัย นายหน้าประกันชีวิต นิติบุคคล จะต้องนำหลักทรัพย์มาวางเป็นประกันกับทาง คปภ. จากปัจจุบันที่ไม่มีกฎข้อนี้
ทั้งนี้ เพื่อคุ้มครองผู้บริโภคให้มีความมั่นใจในการทำประกันมากขึ้น เพราะหากนายหน้าทุจริต ไม่นำเงินส่งบริษัทประกันภัย คปภ.สามารถที่จะนำเงินที่วางไว้จ่ายคืนให้ลูกค้าได้ทันที นอกเหนือจากเงินกองทุนที่ต้องดำรงไว้ แต่เงินกองทุนคุมยาก มีโอกาสหายไปได้
“หลักทรัพย์ที่นำมาวาง จะไม่อยู่ในข่ายบังคับคดี ถ้านายหน้าไปเป็นหนี้ แล้วสืบทราบมาถึงทรัพย์ก้อนนี้ ไม่สามารถนำเงินนี้ไปใช้หนี้ได้” น.ส.อายุศรี กล่าว
น.ส.อายุศรี กล่าวว่า ส่วนจำนวนเงินที่จะนำมาวางเป็นเท่าไหร่นั้น จะทำการหารือกับภาคเอกชนในภายหลัง จากได้รับคำแสดงความคิดเห็นเข้ามา ซึ่งวางไว้ว่าให้ส่งความคิดเห็นเข้ามาภายในวันที่ 31 ม.ค.นี้ แต่ถ้าไม่ทันให้ยืดเวลาออกไปได้อีก โดยต้องการให้แล้วเสร็จทั้งหมด เพื่อร่างในรายละเอียดกฎหมายใหม่ให้เสร็จในสิ้นปีนี้
นายปานวัฒน์ กูรมาภิรักษ์ นายกสมาคมนายหน้าประกันภัย กล่าวว่า เรื่องการวางหลักทรัพย์ค้ำประกันไว้กับ คปภ. ถือเป็นภาระหนักต่อบริษัทนายหน้าประกันภัย ต้องใช้เวลาหารือกับสมาชิกถึงสัดส่วนของหลักทรัพย์ดังกล่าว เพราะในช่วง 2 ปีที่ผ่านมา ทางคปภ.ได้ออกกฎเกณฑ์ควบคุมฐานะการเงินของบริษัทนายหน้า โดยให้เพิ่มทุนจดทะเบียนขั้นต่ำจาก 1 ล้านบาท เป็น 2 ล้านบาท และดำรงเงินกองทุนไว้ที่ 1 ล้านบาท และถ้าทำธุรกิจนายหน้าประกันชีวิตด้วย จะต้องจดทะเบียนขั้นต่ำเพิ่มขึ้นเป็น 4 ล้านบาท และดำรงเงินกองทุนเป็น 2 ล้านบาทจากเดิมที่ใช้เงินทุนก้อนเดียวกัน ซึ่งบริษัทนายหน้าประกันภัยเพิ่งเพิ่มทุนกันได้ตามเกณฑ์ใหม่เสร็จเมื่อปลายปีที่ผ่านมา
"การวางหลักทรัพย์ คงไม่สามารถวางทีเดียว 100% แต่อาจจะขอเวลาทยอยนำหลักทรัพย์ไปวาง เช่น ขอเวลา 5 ปีซึ่งจะหารือกับบริษัทสมาชิกก่อนครั้ง"นายปานวัฒน์ กล่าว